U-I-348/98
Natisni
Opravilna št.:
U-I-348/98
Datum odločitve:
5. 4. 2002
Objavljeno:
OdlUS XI, 54
ECLI:
ECLI:SI:USRS:2002:U.I.348.98
Akt:
Zakon o spremembah Zakona o valorizaciji denarnih kazni za kazniva dejanja in gospodarske prostopke ter drugih denarnih zneskov (Uradni list RS, št. 66/93) (ZVDK)
Izrek:
Pobuda za začetek postopka za oceno ustavnosti Zakona o spremembah Zakona o valorizaciji denarnih kazni za kazniva dejanja in gospodarske prestopke ter drugih denarnih zneskov (Uradni list RS, št. 66/93) se zavrže.
Evidenčni stavek:
Ker pobudnik ni izkazal pravnega interesa za začetek postopka za presojo ustavnosti je Ustavno sodišče njegovo pobudo zavrglo.
Geslo:
Pravni interes (kot pravna predpostavka ustavnosodnega postopka).
Pravna podlaga:
Zakon o Ustavnem sodišču (ZUstS), 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Družba A-Ž Consulting, d.o.o., Ljubljana
Datum vloge:
5. 10. 1998
Vrsta odločitve:
sklep
Vrsta rešitve:
zavrženje
Dokument:
US21302
Dokument v PDF obliki:
U-I-348-98.pdf
119 KB
Prenesite datoteko
U-I-348/98-16
5. 4. 2002
S K L E P
Ustavno sodišče je v postopku za preizkus pobude družbe A-Ž Consulting, d.o.o., Ljubljana, in Janeza Žlendra iz Ljubljane na seji dne 5. aprila 2002
s k l e n i l o:
Pobuda za začetek postopka za oceno ustavnosti Zakona o spremembah Zakona o valorizaciji denarnih kazni za kazniva dejanja in gospodarske prestopke ter drugih denarnih zneskov (Uradni list RS, št. 66/93) se zavrže.
O b r a z l o ž i t e v
A.
1. Pobudnika (družba in njen direktor) izpodbijata Zakon o spremembah Zakona o valorizaciji denarnih kazni za kazniva dejanja in gospodarske prestopke ter drugih denarnih zneskov (ZVDK-A).
Navajata, da so bile z izpodbijanim zakonom najmanjše denarne kazni za gospodarske prestopke zvišane za dvajsetkrat, največje pa kar za dvestoštiridesetkrat. Po mnenju pobudnikov navedene določbe pomenijo odvzem premoženja, s tem pa naj bi bile "eklatantno kršene vse pravne in socialne norme" (2. člen Ustave). Izpodbijane določbe naj bi bile tudi v nasprotju s 14., 28., 33., 34. in 50. členom ter tretjim odstavkom 74. člena Ustave. Predlagata, naj se izpodbijani zakon razveljavi.
2. Pravni interes za vložitev pobude sta pobudnika utemeljevala z navedbo, da je zoper njiju Okrožno državno tožilstvo v Ljubljani vložilo obtožni predlog zaradi storitve gospodarskega prestopka po 18. členu Zakona o kreditnih poslih s tujino (Uradni list RS, št. 1/91 in nasl. - ZKPT) in po prvem odstavku 45. člena Zakona o gospodarskih družbah (Uradni list RS, št. 30/93 in nasl. - ZGD), ki naj bi se na Oddelku za gospodarsko sodstvo Okrožnega sodišča v Ljubljani vodil pod št. Gp 284/98.
3. Pobuda je bila poslana Državnemu zboru, ki se je o njej izjavil. Odgovor nasprotnega udeleženca je bil poslan pobudnikoma, ki sta se o njem izjavila, izjavi pa priložila kopijo obtožnega predloga Okrožnega državnega tožilstva v Ljubljani št. Kt-1 63/98- 2-ŽM/MŽ z dne 29. 6. 1998 in kopijo sklepa Okrožnega sodišča v Ljubljani št. Gp 284/98 z dne 17. 6. 1999.
B.
4. Po drugem odstavku 162. člena Ustave lahko vsakdo da pobudo za začetek postopka pred Ustavnim sodiščem, če izkaže svoj pravni interes. Po določbi 24. člena Zakona o Ustavnem sodišču (Uradni list RS, št. 15/94 - v nadaljevanju ZUstS) je pravni interes za vložitev pobude podan, če predpis, katerega oceno pobudnik predlaga, neposredno posega v njegove pravice, pravne interese oziroma pravni položaj. Po ustaljeni praksi Ustavnega sodišča mora biti neposreden in konkreten pravni interes izkazan tako v času vložitve pobude kot tudi v času odločanja Ustavnega sodišča.
Ugoditev pobudnikovemu predlogu mora privesti do spremembe njegovega pravnega položaja (tako na primer v sklepih št. U-I- 279/95 z dne 18. 1. 1996 - OdlUS V, 7; št. U-I-293/96 z dne 5. 3. 1999 - OdlUS VIII, 51 in št. U-I-247/97 z dne 16. 9. 1999 - OdlUS VIII, 207).
5. Med postopkom preizkusa pobude je bilo ugotovljeno, da je bil postopek za gospodarske prestopke zoper pobudnika s sklepom št. Gp 284/98 dne 17. 6. 1999 ustavljen, ker je okrožna državna tožilka izven glavne obravnave dne 26. 5. 1999 umaknila obtožni predlog zoper obdolženi pravno in odgovorno osebo. Sodišče je stroške postopka in izdatke obdolžencev naložilo v breme proračuna.
Odločitev o ustavitvi postopka je pravnomočna.
6. Ker je bil postopek za gospodarske prestopke (z uvedbo katerega pobudnika izkazujeta pravni interes za vložitev pobude za oceno ustavnosti) zoper pobudnika pravnomočno ustavljen, pobudnika nimata več pravnega interesa za začetek postopka za presojo ustavnosti določb izpodbijanega zakona. Zato je Ustavno sodišče pobudo zavrglo.
C.
7. Ustavno sodišče je sprejelo ta sklep na podlagi 25. člena ZUstS v sestavi: predsednica dr. Dragica Wedam-Lukić ter sodnici in sodniki dr. Janez Čebulj, Lojze Janko, Milojka Modrijan, dr. Ciril Ribičič, dr. Mirjam Škrk in Franc Testen. Sklep je sprejelo soglasno.
P r e d s e d n i c a
dr. Dragica Wedam-Lukić